**Iubire, strop cu strop**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se făcea că-ntr-o rezervă

M-am trezit deunăzi

Şi-mprejur, în mare vervă,

Erau droaie de soţii.

Îmbrăcate-n asistente

Se-nvârteau în jurul meu

Şi vegheau de zor, atente,

Să mă simt precum un zeu.

Una îmi citea poeme

Despre juni îndrăgostiţi,

Alta-mi trimitea prin semne

Din bezelele-i fierbinţi.

O soţie, pe platouri

Prăjituri îmi aranja,

Iar o alta, din rulouri

Lumina mi-o potrivea.

Însă m-a captat mai tare

Cea mai „coaptă” dintr-un colţ,

Cu un recipient mai mare

Şi la brâu purtând un şorţ.

Pregătea ca o licoare,

Mestecând-o pe-ndelete

Şi cu multă detaşare

Le privea, milos, pe fete,

Căci ştia că ce prepară

Şi-mi va pune în perfuzie

Va pecetlui cu ceară,

Fără drept de vreo confuzie,

Dragoste doar ei pe viaţă

Să îi port şi nopţi şi zile,

Căci licoarea ei cea hoaţă

E din stropii de iubire.